
AL

CAMEREI DEPUTAŢILOR

Vă înaintăm, alăturat, RAPORTUL COMUN asupra proiectului de Lege privind abilitarea Guvernului de a emite ordonanţe, trimis în procedură de urgenţă, cu adresa nr.PL-x 654 din 11 decembrie 2019, Comisiei juridice, de disciplină şi imunităţi şi Comisiei pentru buget, finanţe şi bănci.
În raport cu obiectul şi conţinutul său, proiectul de lege face parte din categoria legilor organice.
	PREŞEDINTE,

Nicuşor HALICI
	PREŞEDINTE,

Sorin LAZĂR

RAPORT COMUN
asupra proiectului de Lege privind abilitarea Guvernului de a emite ordonanţe
În conformitate cu prevederile art. 94 şi art.113 din Regulamentul Camerei Deputaţilor, republicat, Comisia juridică, de disciplină şi imunităţi şi Comisia pentru buget, finanţe şi bănci au fost sesizate spre dezbatere în fond, în procedură de urgenţă, cu proiectul de Lege privind abilitarea Guvernului de a emite ordonanţe, trimis cu adresa nr. PL-x 654 din 11 decembrie 2019.

Consiliul Legislativ a avizat favorabil proiectul de lege, cu observaţii şi propuneri, conform adresei cu nr. 973 din  4 decembrie 2019.                                                                                     

Senatul, în calitate de primă Cameră sesizată, a dezbătut şi respins proiectul de lege, în şedinţa din ziua de 11 decembrie 2019.
Camera Deputaţilor este Cameră decizională, în conformitate cu dispoziţiile art.75 alin.(1) şi (3) din Constituţia României, republicată, şi ale art. 91 alin. (9) pct.2 din Regulamentul Camerei Deputaţilor, republicat.


Proiectul de lege are ca obiect de reglementare abilitarea Guvernului de a emite ordonanţe de la încheierea celei de-a doua sesiuni ordinare a anului 2019 şi până la reluarea lucrărilor Parlamentului în prima sesiune ordinară a anului 2020.

Potrivit prevederilor art.115 alin.(1) din Constituţia României, republicată, abilitarea Guvernului se face doar pentru domenii care nu fac obiectul legilor organice.

În situaţia menţionării generice a domeniilor în care se vor emite ordonanţe, fiecare caz în parte va trebui analizat cu ocazia elaborării proiectului de ordonanţă a Guvernului, astfel încât reglementările emise să nu cuprindă dispoziţii care ar fi de nivelul legilor organice.

Deoarece prin proiect se prevăd şi intervenţii asupra unor legi organice, precum şi asupra unor ordonanţe de urgenţă aprobate prin legi organice, este necesar ca schimbările dorite să se refere doar la dispoziţii cu caracter ordinar din cadrul respectivelor acte normative, pentru a se respecta deciziile Curţii Constituţionale în materie (Decizia nr.355/2014, Decizia nr.622/2016).
      
Proiectul de lege stabileşte următoarele domenii de reglementare pentru care se solicită abilitarea Guvernului de a emite ordonanţe pe perioada vacanţei parlamentare, şi anume:

I. FINANŢE PUBLICE 
II. ECONOMIE, ENERGIE ŞI MEDIU DE AFACERI
III. LUCRĂRI PUBLICE, DEZVOLTARE ŞI ADMINISTRAŢIE
IV. AFACERI INTERNE
V. TRANSPORTURI, INFRASTRUCTURĂ ŞI COMUNICAŢII
VI. SĂNĂTATE
VII. CULTURĂ
VIII. FONDURI EUROPENE
IX. Prorogarea sau modificarea unor termene prevăzute în acte normative cu putere de lege.
Proiectul de lege prevede ca ordonanţele emise de Guvern să fie înaintate spre aprobare Parlamentului, potrivit procedurii legislative, până la reluarea lucrărilor Parlamentului în prima sesiune ordinară a anului 2020. Nerespectarea termenului atrage încetarea efectelor ordonanţei.

Membrii Comisiei juridice, de disciplină şi imunităţi şi membrii Comisiei pentru buget, finanţe şi bănci au examinat proiectul de lege supus aprobării în şedinţa comună  din ziua de 17 decembrie 2019.

Membrii Comisiei juridice, de disciplină şi imunităţi şi cei ai Comisiei pentru buget, finanţe şi bănci au fost prezenţi conform listelor de prezenţă.
La dezbaterea proiectului de lege au participat, în calitate de invitaţi din partea Guvernului României, domnul Nini Săpunaru – secretar de stat, Cristina Crişu – director general - Departamentul pentru Relaţia cu Parlamentul, doamna Irina Cajal – subsecretar de stat, domnul Cornel Frimu – consilier  - Ministerul Culturii, domnul Nelu Tataru – secretar de stat, doamna Andreea Birchi – consilier - Ministerul Sănătăţii, doamna Carmen Moraru – secretar de stat, doamna Monalissa Baldovin - consilier  - Ministerul Fondurilor Europene, domnul Cătălin Necula – secretar de stat - Ministerul Afacerilor Interne, domnul Ovidiu Sîrbu – secretar de stat, doamna Carmen Pop – sef serviciu  în Ministerul – Transporturilor Infrastructurii şi Comunicaţiilor, doamna Diana Ţenea – director general, doamna Iulia Matei - consilier - Ministerul Lucrărilor Publice, Dezvoltării şi Administraţiei, domnul Mironel Panţuroiu – secretar de stat, domnul Attila Gyorgy -  secretar de stat - Ministerul Finanţelor Publice, Tudorel Andrei – preşedinte – Institutul Naţional de Statistică, doamna  Lidia Barac – secretar de stat,  doamna Bianca Dumbrava – consilier – Ministerul Justiţiei, domnul Adrian Mitu – inspector de concurenţă – Consiliul Concurenţei.
În timpul dezbaterilor a fost formulat un amendament de către domnul deputat Andi Grosaru. Supus la vot amendamentul a fost adoptat de membrii celor două Comisii. Amendamentul este redat în anexa la raport comun.
În urma dezbaterilor, membrii celor două Comisii au hotărât, cu majoritate de voturi (26 voturi “pentru”, 20 voturi “ împotrivă”şi 2 “abţineri”), să propună plenului Camerei Deputaţilor un raport comun de respingere a Proiectului de Lege privind abilitarea Guvernului de a emite ordonanţe, cu amendamentul redat în Anexa la prezentul raport.
În raport cu obiectul şi conţinutul său, proiectul de lege face parte din categoria legilor organice şi urmează a fi adoptat în conformitate cu prevederile art.76 alin. (1) din Constituţia României, republicată.

	PREŞEDINTE,

Nicuşor HALICI


	PREŞEDINTE,

Sorin LAZĂR

	SECRETAR,      

Cristina-Aida CĂRUCERU
	SECRETAR,      

Andrei POP







          Anexă
Amendament
	Nr. crt.
	Text Senat
	Text propus de comisie

(autorul amendamentului)
	Motivare/Observaţii

	
	VII. CULTURĂ:
	La art. 1 pct. VII, după poziţia 2, se introduce o nouă poziţie, poz. 3, cu următorul cuprins:

„3. modificarea şi completarea Ordonanţei de urgenţă a Guvernului nr. 42/2019 privind stabilirea unor măsuri financiare pentru susţinerea desfăşurării Programului cultural naţional "Timişoara - Capitală Europeană a Culturii în anul 2021.”

Autor: deputat Andi Grosaru

	Se propune completarea domeniilor de abilitare cu un nou domeniu privind modificarea şi completarea OUG nr. 42/2019, pentru asigurarea unei aplicări eficiente şi desfăşurarea în bune condiţii a Programului cultural naţional "Timişoara - Capitală Europeană a Culturii în anul 2021.

